שיר ארצישראל
אני את חיי נתתי לך ועלייך, ארץ ישראל; ערפילי טוהר מילאו לי את המוח, חשבתי שזה רצון האל; העם היהודי, שיבת ציון, החזרה הביתה, הו ארץ חמדת אבות; תעזוב אותי עכשיו, אין לי כח למצוות; בניתי ערים בשומרון ובניתי כפרים ביהודה; בניתי עם רבין ופרס ומרצ ועם מפלגת העבודה; הם קרצו לי תמיד בעין אחת, העין הציונית; בלי בג"ץ ובלי בצלם הם אמרו לי - זאת כל התוכנית; כל חבר קיבוץ פושט רגל על חורבות כפר ערבי נטוש נהיה לי יפה נפש ליברלי; ואני אוייב העם בונה על אדמה כבושה אימפריה קולוניאלית; הם רוצים לראות אותי הולך חפוי ראש, לבוש שק ואפר מהריסות ביתי; והמשורר משיח' מוניס מרמת אביב יכתוב לניו-יורק טיימס על צדק פיוטי; כמה ש -; יהודים שונאים יהודים; לא יודע אם לבכות או לכעוס; תפעיל את הבולדוזר אריק; בוא נתחיל להרוס; שלושים שנה בן אדם בונה, יש לו אשה בנות בנים ונכדים; הם גדלו מתחת לעצים שנטע, והם מגדלים ילדים; ועושה לו גינה וגינות ועסק קטן, וחי ברוך השם לא רע; עד שבא מנהיגון מעונב עם אצבעות מטופחות ואומר לו שהשליחות נגמרה; כנראה שחייך היו טעות מדינית, תפוצה במידת האפשר; זה מה שהעם רוצה וזה גם מה שהנשיא שלהם אמר; יום שמחה זה יהיה, יום משתה משותף, יום חג לכל העמים; חלקו יין בכיכר, בואו, תרקדו לשלום עירומים; אל תקראו לזה טרנספר, הפרסומאי ימצא לכם מילה נקיה; ובית המשפט יוכיח כי מה שייך כאן זכויות האדם והאזרח והחיה; כי שונאים אותי בשמאל החדש והישן ובתקשורת וכל בעלי ההון; הם לימדו את העניים שעשקו כי אשם היהודי מחברון; כמה ש -; יהודים שונאים יהודים; הוי עברה עלי הכוס; תפעיל את הבולדוזר אריק; בוא נתחיל להרוס; הטלית שלי לא כולה תכלת, יש עליה כתמים; הייתי מעורב בלא מעט תגרות, קטטות רועים, מכות ואיומים; מקלות, אבנים, בקבוקי תבערה, אקדח פה ושם, הוי הימים הטובים; אולי תזכיר לי מי הביא אותו הנה, ומי נתן להם רובים; אם פה ושם עיקמתי חוק ועיגלתי את הסרגל; לא בשביל ביתי עשיתי, הכל היה למען עם ישראל; גם שלוש שנים של אינתיפאדה ורצח יום יומי בדרכים; לא עשו שותף ממני, עלינו לא בוכים; יש אשם במלחמה, יש אשם בכל חייל הרוג; יש אשם אם חברות האשראי מורידות את הדירוג; נקיון כפיו הרחוצות מכיבוש של כל אדם נאור; כל ההולכים בחושך צועקים: למה אצלי דולק האור?; כמה ש -; יהודים שונאים יהודים; תגיד לי עכשיו אתה הבוס; תפעיל את הבולדוזר אריק; בוא נתחיל להרוס; יש ים של מוטרפים מסביב, יש כל מיני אלמנטים מסוכנים; עד שגם אלוהים לא יודע במה הם מאמינים; ועשבים שוטים מסביב ונוער נלהב שורץ על הגבעות; וכל מיני רבנים וכל מיני בעלי ישועות; לא, לא תראה פה מצדה ולא יהיו קרבות רחוב; העדר הזה ילך לשחיטה בשקט, ככה זה קורה לרוב; רק כמה עשרות אלפי מטושטשים שחרב עולמם; מן נוכחים נפקדים חדשים שכאלה שיוצאים לגלות בארצם; אף אחד לא יתלה מפתח שלושים שנה על הצואר; יקחו את הוידאו עם הקלטת המצולמת של הבכי המר; הכל פה הפוך על הפוך על הפוך - תראה את השמאל מתיוון וכולו צאן קדושים; ואנחנו סרוגי הכיפות נהיה לנושאי הצלב החדשים.; כמה ש...; יהודים שונאים יהודים; אני זורק את הכיפה, אני כבר לא דוס; תפעיל את הבולדוזר, אריק; בוא נתחיל להרוס; תפעיל את הבולדוזר, אריק, בוא נתחיל להרוס; 